Keuhkojen alueellisen toiminnan gammakuvaus

Lapsellesi on varattu keuhkojen alueellisen toiminnan gammakuvaus. Tutkimuksella selvitetään radioaktiivisen merkkiaineen (radiolääke) avulla keuhkojen verenkiertoa ja hengitysjakaumaa. Kuvaus tehdään gammakameralla SPET-TT \* -kuvauksena, jossa gammakameran kuvauspäät kiertävät vartalon ympäri. Mahdollisen muutoksen tarkan sijainnin arvioimiseksi tehdään lisäksi matala-annos TT-kuvaus käyttäen röntgensäteilyä.

\* SPET= Single Photon Emission Tomography, TT= tietokonetomografia

Tutkimukseen valmistautuminen

* Varaa tutkimukseen aikaa noin tunti.
* Tutkimuspäivänä lapsi voi syödä, juoda ja ottaa mahdolliset lääkkeet normaalisti.
* Kerro meille ennen tutkimusta, jos lapsesi on **yliherkkä albumiinivalmisteille tai hänellä on paljon allergioita.**

Tutkimuksen suorittaminen

* Aluksi lapsen kyynärtaipeen tai kämmenselän laskimosuoneen laitetaan kanyylin. Tarvittaessa ihon pinta puudutetaan ennen kanyylin laittoa.
* Seuraavaksi lapsi hengittää letkun kautta radiolääkettä. Riittävän tutkimusannoksen voi saada jo parilla kolmella sisäänhengityskerralla.
* Hengittelyn jälkeen lapsen keuhkojen aluetta kuvataan gammakameralla noin 20 min kestävällä kuvauksella (SPET), jossa gammakameran kuvauspäät kiertävät rintakehän ympäri mahdollisimman läheltä.
* Ensimmäisen kuvauksen jälkeen annetaan radiolääke laskimosuoneen laitetun kanyylin kautta, jonka jälkeen kuvataan toistamiseen samalla tavalla kuin hengittelyn jälkeen.
* SPET – kuvausten jälkeen kuvausohjelmassa siirrytään välittömästi TT-kuvaukseen. Kuvauspöytä siirtyy TT-putken alueelle ja kuvaus kestää 2–3 minuuttia.
* Kuvausten aikana lapsi makaa selällään liikkumatta. Kuvaukset ovat kivuttomia. Vaatteet saavat olla päällä, metalliesineet riisutaan kuvausten ajaksi keuhkojen alueelta.
* Kuvauksen aikana pitää olla liikkumatta, koska liike aiheuttaa epätarkkuutta kuviin.
* Voit olla lapsesi mukana koko kuvauksen ajan.

Tutkimuksen jälkeen huomioitavaa

Radiolääkkeet eivät vaikuta lapsen vointiin ja häviävät lapsen elimistöstä vuorokauden aikana.

Radiolääkkeet lähettävät jonkin verran säteilyä lapsen lähiympäristöön vuorokauden ajan. Muille ihmisille aiheutuva säteilyannos on kuitenkin niin pieni, ettei mitään varotoimia esim. perheenjäsenille tarvita. Vastauksen tutkimuksesta saat lastasi hoitavalta lääkäriltä.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros

tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00–14.00.